สมุทรสาคร Kick off ทำความสะอาด ปรับภูมิทัศน์ถนนพระราม 2 ให้สะอาดสวยงาม

 วันนี้ (5 เมษายน 2565) เวลา 08.30 น. ที่บริเวณริมถนนพระราม 2 หมู่ที่ 5 ตําบลท่าจีน อําเภอเมืองฯ จังหวัดสมุทรสาคร นายณรงค์ รักร้อย ผู้ว่าราชการจังหวัดสมุทรสาคร เป็นประธานเปิดกิจกรรม Kick off ทําความสะอาดและพัฒนาปรับปรุงภูมิทัศน์ถนนพระราม 2 ให้สะอาด เป็นระเบียบเรียบร้อย และสวยงามตลอดทั้งสาย โดยมีปลัดจังหวัด นายอำเภอ ท้องถิ่นจังหวัด หัวหน้าส่วนราชการ นายกเทศมนตรีตำบลท่าจีน คณะกรรมการพัฒนา และปรับปรุงภูมิทัศน์ ถนนพระราม 2 และสถานประกอบการ ได้เข้าร่วมกิจกรรมทำความสะอาด เก็บขยะ กวาดถนน ตัดหญ้า ล้างถนน กันเป็นจำนวนมาก

 ตามมติที่ประชุมคณะกรรมการพัฒนา และปรับปรุงภูมิทัศน์ ถนนพระราม 2 ในการประชุม ครั้งที่ 1/2565 เมื่อวันที่ 18 กุมภาพันธ์ 2565 เห็นชอบกําหนดวันทําความสะอาดและพัฒนาปรับปรุงภูมิทัศน์ถนนพระราม 2 ทุกวันอังคาร สัปดาห์ที่ 2 ของทุกเดือน โดยให้องค์กรปกครองส่วนท้องถิ่น 14 แห่ง และสถานประกอบการ ที่อยู่ริมถนนพระราม 2 ทําความสะอาดและพัฒนาปรับปรุงภูมิทัศน์ ให้สะอาดระเบียบเรียบร้อย และสวยงามตลอดทั้งสาย นอกเหนือจากภารกิจที่ได้ดําเนินการตามปกติอยู่แล้ว อีกทั้งเป็นการประชาสัมพันธ์ให้ประชาชนทั่วไปและผู้ใช้รถใช้ถนนได้ตระหนักในการไม่ทิ้งขยะลงบนท้องถนน เกาะกลางถนน และให้หันกลับมาช่วยกันดูแลรักษาความสะอาดถนนพระราม 2 ซึ่งเป็นถนนสายหลักที่มีการใช้รถใช้ถนนกันเป็นจำนวนมาก ไม่ว่าจะเป็นเพื่อการท่องเที่ยว เพื่อการขนส่ง ให้มีความสะอาด สวยงามอย่างยั่งยืน ต่อไป…..//